SK Úradný vestník Európskej únie C 159/32

Uverejnenie žiadosti o registráciu podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny

(2018/C 159/07)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

JEDNOTNÝ DOKUMENT

„CIOCCOLATO DI MODICA“

č. EÚ: PGI-IT-02314 – 12.6.2017

CHOP ( ) CHZO ( X )

1. Názov (Názvy)

„Cioccolato di Modica“

2. Členský štát alebo tretia krajina

Taliansko

3. Opis poľnohospodárskeho výrobku alebo potraviny

3.1. Druh výrobku

Trieda 2.2. Čokoláda a odvodené výrobky

3.2. Opis výrobku, na ktorý sa vzťahuje názov uvedený v bode 1

Názov „Cioccolato di Modica“ označuje výlučne výrobok získaný spracovaním horkej kakaovej hmoty s cukrom.

V čase uvedenia na trh má výrobok „Cioccolato di Modica“ tieto vlastnosti:

— Fyzické vlastnosti Tvar: obdĺžnikový kváder so zúženými stranami tvaru zrezanej pyramídy. Hmotnosť: najviac 100 g. Hmota: hnedej farby so zreteľnou zrnitosťou z dôvodu prítomnosti kryštálov cukru vo výrobku. Prípadne viditeľné kakaové maslo na povrchu na vonkajšom povrchu.

— Organoleptické vlastnosti Chuť: sladká s nádychom horkosti. Vnímanie obsahu zŕn alebo piesku. Dobrá rozpustnosť v ústach a chrumkavá textúra.

— Chemické vlastnosti Minimálny obsah kakaovej sušiny: najmenej 50 %; Minimálny obsah kakaového masla: najmenej 25 %. Vlhkosť: najviac 2,5 %. Do čokolády „Cioccolato di Modica“ sa môže pridať jedna alebo viac nepovinných prísad uvedených nasledujúcom bode 3.3.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Pri výrobe čokolády „Cioccolato di Modica“ sa povoľuje používanie týchto prísad v percentuálnom podiele vzhľadom na celkovú hmotnosť výrobku.

Povinné:

— Horká kakaová hmota: od 50 do 99 %.

— Cukor, môže byť aj rafinovaný alebo trstinový: od 50 do 1 %.

Nepovinné:

— Koreniny: škorica minimálne 0,02 %, vanilka minimálne 0,02 %, čili paprika minimálne 0,02 %, muškátový oriešok minimálne 0,01 %.

— Prírodné arómy: citrusové ovocie minimálne 0,02 %, fenikel minimálne 0,02 %, jazmín minimálne 0,01 %, zázvor minimálne 0,02 %.

— Plody, aj sušené alebo dehydrované: citrusové ovocie minimálne 2 %, pistácie minimálne 5 %, lieskové oriešky minimálne 5 %, mandle minimálne 5 %.

— Soľ: minimálne 0,02 %.

Okrem uvedených prísad je povolené používanie iných korenín (minimálny obsah 0,02 %), prírodných aróm (minimálny obsah 0,02 %) a plodov, aj sušených alebo dehydrovaných (minimálny obsah 2 %) podľa uváženia výrobcu.

Zakázané:

— Farbivá, konzervačné látky, emulgátory, rastlinné tuky, vanilín, mlieko.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Všetky kroky výroby čokolády „Cioccolato di Modica“, od spracovania horkej kakaovej hmoty po získanie konečného výrobku, prebiehajú vo vymedzenej zemepisnej oblasti.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Výrobok „Cioccolato di Modica“ je uvádzaný na trh v samostatných baleniach alebo v spoločnom balení.

Balenie musí prebehnúť najneskôr do dvanástich hodín po ochladení, vo výrobnej prevádzke alebo k nej pripojených priestoroch. To umožňuje zabrániť možnej kontaminácii baktériami, absorpcii cudzích pachov, ktoré by ohrozili organoleptický profil výrobku, a zaručuje, že čokoláda neabsorbuje vlhkosť z vonkajšieho prostredia, čo by mohlo viesť k riziku vytvorenia plesne počas skladovania a strate charakteristického hnedého sfarbenia vonkajšieho povrchu výrobku.

3.6. Špecifické pravidlá označovania výrobku, na ktorý sa vzťahuje registrovaný názov

Balenie musí obsahovať označenie „Cioccolato di Modica“ a symbol CHZO Európskej únie. Povinné sú aj tieto informácie:

— názov, obchodné meno, adresa výrobného podniku a baliarne;

— logo výrobku, ktoré sa musí uviesť spolu s chráneným zemepisným označením.

Označenie „chránené zemepisné označenie“ alebo skratka CHZO sú nepovinné.

Na etikete je povolené uviesť aj krajinu pôvodu kakaa, z ktorého sa získava použitá horká kakaová hmota.

Logo výrobku:

4. Stručné vymedzenie zemepisnej oblasti

Oblasť výroby čokolády „Cioccolato di Modica“ predstavuje celé správne územie obce Modica v provincii Ragusa.

5. Súvislosť so zemepisnou oblasťou

Čokoláda „Cioccolato di Modica“ pochádza z rovnomenného mesta a časom si získala vynikajúce meno spojené s jej jedinečnými vlastnosťami, ako aj s osobitosťou výrobného procesu.

Čokoláda „Cioccolato di Modica“ má organoleptické vlastnosti, ktoré sú výsledkom spôsobu spracovania, v rámci ktorého sa nepridáva kakaové maslo ani iné rastlinné tuky, ani neprebieha konšovanie, t. j. dlhé miešanie a ohrievanie hmoty pri vysokej teplote na účely získania tekutej zmesi a zŕn rozmerov nepostrehnuteľných jazykom.

Absencia konšovania spolu s dôkladnou kontrolou teploty spracovania prísad pri spracovaní čokolády „Cioccolato di Modica“ zabraňuje rozpusteniu kryštálov cukru a dodáva výrobku typickú zrnitosť vnímateľnú na podnebí. Táto vlastnosť odlišuje výrobok „Cioccolato di Modica“ od všetkých ostatných čokolád dostupných na trhu.

Existuje mnoho publikácií a článkov v talianskych i zahraničných časopisoch, ktoré vyzdvihujú jedinečnosť čokolády „Cioccolato di Modica“. Článok publikovaný v časopise Panorama (s. 258, z 31. októbra 1996) opisuje čokoládu „Cioccolato di Modica“ takto: „Po rozlomení tabuľky možno jasne rozoznať kryštály cukru. Čokoláda totiž nie je spracovaná do tekutého stavu ako pri tradičnom spracovaní …“; vo zväzku Le denominazioni comunali: opportunità di sviluppo territoriale sa uvádza článok uverejnený v online denníku, v ktorom sa príprava čokolády „Cioccolato di Modica“ opisuje takto: „jedinečnosť spracovania spočíva v tom, že sa kakaová hmota spracúva surová, a nikdy nedosahuje tekutý stav; vďaka tomu sa kryštály cukru nerozpustia. Chuť tejto čokolády sa považuje za jedinečnú a absolútnu, pretože v nej vyniká tak chuť čokolády, ako aj cukru“ (Le denominazioni comunali: opportunità di sviluppo territoriale – Ed. Giuffrè – Miláno, 2005, s. 241 – 253); článok uverejnený v časopise „The Times“ (s. 20, z 5. novembra 2011): „Čokoláda z obce Modica je tmavá, nie mliečna, a má skôr chrumkavú ako rozpustnú textúru … a vyrába sa podľa stáročného receptu“; v článku „Modica, barocca e granulosa“ (uverejnený v časopise Italo – I viaggi del gusto – s. 107 z decembra 2014) sa píše: „Kryštály cukru sa nerozpustia a zostávajú chrumkavé, čo je jedna z najobľúbenejších vlastností typického výrobku sicílskeho mestečka, jeho čokolády“; v článku „Nasce a Modica il museo storico del cioccolato“ uverejnenom v časopise EMOTIONS (s. 93, z 12. júla 2014) sa o čokoláde „Cioccolato di Modica“ píše, že je „jedinečná vďaka spracovaniu za studena, čo jej dodáva zrnitosť a drobivosť, ktorou si získala maškrtné jazýčky z celého sveta.“

Najnovšie svedectvo o reputácii typických vlastností čokolády „Cioccolato di Modica“ podáva kniha „DIE INSEL DER DOLCI“, ktorej autorom je nemecký spisovateľ, scenárista a germanista Hanns-Josef Ortheil; o svojej návšteve obce Modica píše: „Zažívam veľký úžas, keď ochutnávam čokoládu z obce Modica, pretože náhle cítim na jazyku kryštály cukru: ako vír sa kĺžu po jazyku z jednej strany na druhú …“.

Jedinečnosť metódy výroby čokolády „Cioccolato di Modica“, typický senzorický profil a jej zrnitá štruktúra boli aj predmetom vedeckých štúdií. V tejto súvislosti sa uvádza: štúdia „Microstructural Characterization of Multiphase Chocolate Using X- Ray Microtomography“ uverejnená v časopise „Journal of Food Science“ (zväzok 75, č.7, 2010 – E469-E476); štúdia „Sensory profile of a speciality Sicilian chocolate“ uverejnená v časopise „Italian Journal of Food Science“ (zväzok XXIII, číslo 1 – 2011).

Výroba čokolády „Cioccolato di Modica“ si vyžaduje veľkú zručnosť a osobitné schopnosti, medzi ktoré patrí využívanie schopnej a odbornej pracovnej sily pri dávkovaní zložiek, kontrole teplôt procesu spracovania hmoty, súvisiacom zmiešaní zložiek a „klepaní“ (tzv. battitura; slúži na odstraňovanie vzduchových bubliniek z kakaovej hmoty).

Význam čokolády „Cioccolato di Modica“ v zemepisnej oblasti sa spája nielen s miestnou tradíciou jej výroby, ale aj s úpravou zariadení na jej spracovanie, čo zjavne svedčí o silnom a nepretržitom vzájomnom pôsobení medzi výrobkom a miestnym hospodárstvom.

Výroba čokolády „Cioccolato di Modica“ vždy predstavovala dôležitú pracovnú príležitosť pre miestne obyvateľstvo a dodnes je významnou hospodárskou činnosťou a jedným z najdôležitejších zdrojov zamestnanosti v sicílskej obci Modica. Rozkvet mnohých malých podnikov v posledných tridsiatich rokoch predurčil vznik skutočného „okrsku čokolády z obce Modica“, pre ktorý je typické mimoriadne zanietenie výrobcov; niekoľkí z nich sa začali intenzívne zaoberať vývozom tohto výrobku. Táto jedinečnosť výrobného systému umožnila v priebehu rokov rozvoj a zachovanie znalostí a schopností, ktoré sa odovzdávali z generácie na generáciu a ktoré neexistujú nikde inde.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

Správne orgány začali vnútroštátne námietkové konanie uverejnením žiadosti o uznanie CHZO „Cioccolato di Modica“ v Úradnom vestníku Talianskej republiky č. 103 z 5. mája 2017.

Konsolidované znenie špecifikácie výrobku je dostupné na tejto internetovej adrese:

http://www.politicheagricole.it/flex/cm/pages/ServeBLOB.php/L/IT/IDPagina/3335

alebo

priamo na domovskej stránke Ministerstva poľnohospodárskej, potravinárskej a lesníckej politiky (www.politicheagricole.it) kliknutím na „Prodotti DOP IGP“ (vpravo hore na obrazovke), potom na „Prodotti DOP IGP STG“ (vľavo na obrazovke) a napokon na „Disciplinari di Produzione all’esame dell’UE“.

(1) Ú. v. EÚ L 343, 14.12.2012, s. 1.